Κανονισμός (ΕΚ) αριθ. 1147/2002 του Συμβουλίου

της 25ης Ιουνίου 2002

σχετικά με την προσωρινή αναστολή των αυτόνομων δασμών του κοινού δασμολογίου για ορισμένα αγαθά που εισάγονται με πιστοποιητικό καταλληλότητας πτήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα ακόλουθα:

(1) Eίναι αναγκαία η απλούστευση των τελωνειακών διαδικασιών για την άνευ δασμών εισαγωγή εξαρτημάτων, συστατικών μερών και άλλων αγαθών που χρησιμοποιούνται για την κατασκευή, επισκευή, συντήρηση, επανακατασκευή, τροποποίηση ή μετατροπή αεροσκαφών.

(2) Προς τούτο κρίνεται σκόπιμη η αναστολή των αυτόνομων δασμών στις εισαγωγές αυτών των αγαθών μέσω πιστοποιητικών καταλληλότητας πτήσεων τα οποία εκδίδονται από φορέα εξουσιοδοτημένο από αεροπορικές αρχές εντός της Κοινότητας ή από αεροπορικές αρχές τρίτης χώρας.

(3) Επειδή οι τιμές των εξαρτημάτων και συστατικών μερών που χρησιμοποιούνται στην αεροπορία είναι συνήθως τουλάχιστον τρεις φορές υψηλότερες από τις αντίστοιχες τιμές παρόμοιων αγαθών που χρησιμοποιούνται για άλλους σκοπούς, ο κίνδυνος ότι τα συγκεκριμένα αγαθά, εισαγόμενα άνευ δασμών, θα μπορούσαν να χρησιμοποιηθούν σε άλλους βιομηχανικούς κλάδους, είναι πολύ μικρός.

(4) Η αναστολή αναμένεται ότι θα οδηγήσει σε μείωση του διοικητικού φόρτου των επιχειρήσεων στον τομέα των αεροσκαφών, δεδομένου ότι θα μειωθεί η ανάγκη προσφυγής των επιχειρήσεων αυτών σε τελωνειακά καθεστώτα αναστολής, όπως η ευνοϊκή δασμολογική μεταχείριση ορισμένων αγαθών λόγω τελικής χρήσης τους, το καθεστώς τελειοποίησης προς επανεξαγωγή ή το καθεστώς τελωνειακής αποταμίευσης. Επιπλέον, χάρη στην αναστολή θα μπορέσουν οι μικρές και μεσαίες επιχειρήσεις - οι οποίες μέχρι τώρα δεν μπορούσαν να προσφεύγουν σε τελωνειακά καθεστώτα αναστολής - να γίνουν περισσότερο ανταγωνιστικές σε σχέση με τις μεγαλύτερες επιχειρήσεις του κλάδου.

(5) Δεδομένου ότι τα αγαθά δεν συνοδεύονται πάντα από πιστοποιητικό καταλληλότητας πτήσεων κατά τη μεταφορά, πρέπει να θεσπιστεί μια διαδικασία η οποία θα επιτρέπει στις τελωνειακές αρχές να ελέγχουν τα πιστοποιητικά κατά τους επιτόπιους ελέγχους, αφού το προϊόν έχει τεθεί σε ελεύθερη κυκλοφορία.

(6) Λόγω της πολυπλοκότητας των κανόνων στον τομέα της αεροπορίας, οι τελωνειακές αρχές πρέπει να μπορούν να προσφεύγουν, με δαπάνες του εισαγωγέα, στην εμπειρογνωμοσύνη εκπροσώπου των εθνικών αεροπορικών αρχών, όταν έχουν βάσιμους λόγους να πιστεύουν ότι τα πιστοποιητικά καταλληλότητας πτήσεων έχουν παραποιηθεί και όταν το πρόβλημα δεν μπορεί να επιλυθεί με άλλο τρόπο. Προηγουμένως, ωστόσο, οι τελωνειακές αρχές θα πρέπει να σταθμίζουν το κόστος της σε σχέση με τον όγκο της εισαγωγής και το ύψος του δασμού, προκειμένου να αποφευχθεί η περίπτωση κατά την οποία προκύπτει ότι δεν σημειώθηκε μεν καμία παράβαση, αλλά το όφελος του εισαγωγέα από την αναστολή του δασμού έχει εξουδετερωθεί από το κόστος της εμπειρογνωμοσύνης.

(7) Η Επιτροπή θα πρέπει να συντάξει έκθεση με βάση τις πληροφορίες που θα έχει λάβει από τα κράτη μέλη σχετικά με την εμπειρία τους κατά την εφαρμογή του παρόντος κανονισμού.

(8) Λόγω της οικονομικής σπουδαιότητας του παρόντος κανονισμού, συντρέχει λόγος επίκλησης επείγουσας ανάγκης όπως προβλέπεται στο σημείο 1 παράγραφος 3 του πρωτοκόλλου το οποίο προσαρτάται στη συνθήκη για την Ευρωπαϊκή Ένωση και στις συνθήκες περί ιδρύσεως των Ευρωπαϊκών Κοινοτήτων, σχετικά με το ρόλο των εθνικών κοινοβουλίων στην Ευρωπαϊκή Ένωση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αναστέλλονται οι αυτόνομοι δασμοί του κοινού δασμολογίου για τα εξαρτήματα, συστατικά μέρη και άλλα αγαθά που μπορούν να ενσωματωθούν ή να χρησιμοποιηθούν σε αεροσκάφη της πολιτικής αεροπορίας και που υπάγονται στα κεφάλαια 25 έως 97 του κοινού δασμολογίου και για τα οποία έχει εκδοθεί πιστοποιητικό καταλληλότητας πτήσεων από φορέα εξουσιοδοτημένο από αεροπορικές αρχές εντός της Κοινότητος ή σε τρίτη χώρα.

Άρθρο 2

1. Η αναστολή κατ' άρθρο 1 χορηγείται κατόπιν υποβολής του πρωτότυπου πιστοποιητικού καταλληλότητας πτήσεων στις τελωνειακές αρχές όταν γίνεται η διασάφηση των συγκεκριμένων αγαθών προκειμένου να τεθούν σε ελεύθερη κυκλοφορία.

Όταν δεν μπορεί να υποβληθεί το πρωτότυπο πιστοποιητικό καταλληλότητας πτήσεων τη στιγμή που τα αγαθά τίθενται σε ελεύθερη κυκλοφορία, η αναστολή χορηγείται κατόπιν δηλώσεως - υπογεγραμμένης από τον πωλούντα τα συγκεκριμένα αγαθά - επί του εμπορικού τιμολογίου ή επί εγγράφου που επισυνάπτεται στο τιμολόγιο. Υπόδειγμα της δηλώσεως παρατίθεται στο τμήμα Α του παραρτήματος.

2. Στη θέση 44 του ενιαίου διοικητικού εγγράφου ("ΕΔΕ") προστίθεται από τον εισαγωγέα το κείμενο που περιλαμβάνεται στο τμήμα Β του παραρτήματος.

3. Όταν τα αγαθά τίθενται σε ελεύθερη κυκλοφορία με απλουστευμένες διαδικασίες σύμφωνα με τον κανονισμό (EΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), ο εισαγωγέας προσθέτει στο ΕΔΕ (θέση 44), ή σε οποιοδήποτε άλλο εγκεκριμένο έγγραφο αντί του ΕΔΕ, το κείμενο που περιλαμβάνεται στο τμήμα Β του παραρτήματος.

Στις περιπτώσεις αυτές η αναστολή χορηγείται κατόπιν υποβολής των εγγράφων που ορίζονται στην παράγραφο 1, σύμφωνα με τους όρους χορήγησης της απλουστευμένης διαδικασίας, όταν υποβάλλεται συμπληρωματική διασάφηση στο αρμόδιο τελωνείο.

Άρθρο 3

Αν οι τελωνειακές αρχές έχουν βάσιμους λόγους να υποψιάζονται ότι τα πιστοποιητικά καταλληλότητας πτήσεων έχουν παραποιηθεί και εφόσον το πρόβλημα δεν μπορεί να επιλυθεί με άλλο τρόπο, μπορούν να ζητήσουν εμπειρογνωμοσύνη από εκπρόσωπο των εθνικών αεροπορικών αρχών με δαπάνες του εισαγωγέα.

Στις περιπτώσεις αυτές, οι τελωνειακές αρχές λαμβάνουν υπόψη τους τον όγκο της εισαγωγής καθώς και το ύψος του σχετικού δασμού, ώστε ο εισαγωγέας να μην επωφεληθεί του γεγονότος ότι η αναστολή δασμού εξουδετερώνεται από το κόστος της εμπειρογνωμοσύνης, αν τελικά προκύψει από την έρευνα ότι οι κανόνες έκδοσης των εν λόγω πιστοποιητικών δεν παραβιάστηκαν.

Άρθρο 4

Εντός τριών ετών από την έναρξη ισχύος του παρόντος κανονισμού, η Επιτροπή θα υποβάλει στο Συμβούλιο έκθεση σχετικά με την εφαρμογή του κανονισμού, με βάση τις πληροφορίες που θα έχει λάβει από τα κράτη μέλη.

Άρθρο 5

Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 25 Ιουνίου 2002.

Για το Συμβούλιο

Ο Πρόεδρος

J. Matas I Palou

(1) ΕΕ L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2700/200 του Ευρωπαϊκού Κοινοβουλίου και του Συμβουλίου (ΕΕ L 311 της 12.12.2000, σ. 17).

ΠΑΡΑΡΤΗΜΑ

>PIC FILE= "L_2002170EL.001002.TIF">